*Likumprojekts*

**Grozījumi Civilprocesa likumā**

Izdarīt [Civilprocesa likumā](http://www.likumi.lv/doc.php?id=68295) (Latvijas Republikas Saeimas un Ministru Kabineta Ziņotājs, 1998, 23.nr.; 2001, 15.nr.; 2002, 24.nr.; 2003, 15.nr.; 2004, 6., 10., 14., 20.nr.; 2005, 7., 14.nr.; 2006, 1., 13., 20., 24.nr.; 2007, 3., 24.nr.; 2008, 13.nr.; 2009, 2., 6., 14.nr.; Latvijas Vēstnesis, 2009, 205.nr.; 2010, 166., 183., 206.nr.; 2011, 16., 95., 132., 148.nr.; 2012, 50., 100., 190., 197.nr.; 2013, 87., 112., 188.nr.; 2014, 4., 41., 63., 108., 194., 228.nr.; 2015, 42.nr.) šādus grozījumus:

1. Izteikt 142. panta piekto daļu šādā redakcijā:

„(5) Apķīlājot maksājumus, kuri atbildētājam pienākas no trešajām personām saskaņā ar līgumu (tajā skaitā naudas līdzekļus kredītiestādēs, kuras nav noslēgušas vienošanos par elektronisko datu apmaiņu ar Izpildu lietu reģistra turētāju, un citās finanšu institūcijās), tiesu izpildītājs, pamatojoties uz izpildu dokumentu, nosūta šīm personām pieprasījumu paziņot, vai tām ir pienākums maksāt kādas summas atbildētājam, kādā apmērā un termiņā, kā arī paziņo, ka šīs summas tiek apķīlātas prasības summas apmērā, ievērojot šā likuma [1. pielikuma](http://likumi.lv/doc.php?id=50500#piel1) 3. punktā noteikto ierobežojumu attiecībā uz parādnieku, un dod rīkojumu ieskaitīt maksājumus (tajā skaitā pieprasījuma noguldījumus), kuriem iestājies termiņš, tiesu izpildītāja depozītu kontā. Naudas līdzekļus kredītiestādēs, kuras ir noslēgušas vienošanos par elektronisko datu apmaiņu ar Izpildu lietu reģistra turētāju, tiesu izpildītājs apķīlā šā likuma 599.1 pantā noteiktajā kārtībā. Apķīlātos maksājumus var izmaksāt citām personām tikai atbilstoši tā tiesu izpildītāja aprēķinam, kurš pirmais apķīlājis maksājumus.”

2. Papildināt 599. panta trešo daļu pēc vārda „kredītiestādē” ar vārdiem „kura nav noslēgusi vienošanos par elektronisko datu apmaiņu ar Izpildu lietu reģistra turētāju”.

3. Papildināt likumu ar 599.1 pantu šādā redakcijā:

„**599.1 pants. Piedziņas** **vēršana uz noguldījumiem kredītiestādēs, kuras noslēgušas vienošanos ar Izpildu lietu reģistra turētāju par datu apmaiņu elektroniski**

(1) Ja kredītiestāde ir noslēgusi vienošanos ar Izpildu lietu reģistra turētāju par datu apmaiņu elektroniski, piedziņu uz parādnieka noguldījumiem šajā kredītiestādē vērš šajā pantā noteiktajā kārtībā.

(2) Vēršot piedziņu uz parādnieka noguldījumiem kredītiestādē, tiesu izpildītājs Izpildu lietu reģistrā sagatavo un nosūta kredītiestādei rīkojumu par noguldījumu apķīlāšanu rīkojumā norādītajā apmērā.

(3) Par tiesu izpildītāja rīkojuma saņemšanu kredītiestāde nosūta paziņojumu Izpildu lietu reģistram. Vienas darba dienas laikā no rīkojuma saņemšanas kredītiestāde nosūta Izpildu lietu reģistram vienu no šādiem paziņojumiem:

1) par apķīlātās summas apmēru;

2) par to, ka rīkojuma saņemšanas dienā parādnieka kontā kredītiestādē nav pieejamu naudas līdzekļu.

(4) Ja parādniekam kredītiestādē konta nav, kredītiestāde informāciju nesniedz. Ja saņemts kredītiestādes paziņojums par tiesu izpildītāja rīkojuma saņemšanu, bet vienas darba dienas laikā tam neseko kāds no šā panta trešajā daļā minētajiem paziņojumiem, uzskatāms, ka parādniekam kredītiestādē konta nav.

(5) Līdz turpmākam tiesu izpildītāja rīkojumam ir aizliegts apķīlāto summu izmaksāt citai personai, kā arī parādniekam ar to rīkoties.

(6) Trīs darba dienu laikā pēc šā panta trešajā daļā minētā paziņojuma saņemšanas tiesu izpildītājs aktualizē piedzenamo summu attiecībā uz konkrēto kredītiestādi un Izpildu lietu reģistrā sagatavo un nosūta kredītiestādei vienu no šādiem rīkojumiem:

1) par naudas līdzekļu rīkojumā norādītajā apmērā pārskaitīšanu tiesu izpildītāja depozīta kontā līdz piedzenamās summas un sprieduma izpildes izdevumu dzēšanai;

2) par naudas līdzekļu rīkojumā norādītajā apmērā pārskaitīšanu tiesu izpildītāja depozīta kontā, saglabājot attiecībā uz parādnieku naudas līdzekļus šā likuma 1. pielikuma 3. punktā noteiktajā apmērā līdz piedzenamās summas un sprieduma izpildes izdevumu dzēšanai;

3) par rīkojuma atcelšanu.

(7) Sagatavojot šā panta sestajā daļā minētos rīkojumus, kā arī aktualizējot piedzenamās summas vai veicot citas izmaiņas šajos rīkojumos, tiesu izpildītājs gādā, lai depozīta kontā no kredītiestādēm saņemto naudas līdzekļu kopsumma nepārsniegtu parāda summas un sprieduma izpildes izdevumu segšanai nepieciešamo apmēru. Ja saņemtā naudas līdzekļu kopsumma pārsniedz parāda summas un sprieduma izpildes izdevumu segšanai nepieciešamo apmēru, tiesu izpildītājs atmaksā parādniekam pār mēru apķīlātās summas.

(8) Informācijas par tiesu izpildītāja sagatavotajiem rīkojumiem un aktuālajām parāda un sprieduma izpildes izdevumu summām, kā arī informācijas par kredītiestāžu apķīlātajām un pārskaitītajām summām automātiska apmaiņa starp Izpildu lietu reģistru un kredītiestādēm notiek vismaz vienu reizi katru darba dienu. Ja automātiska informācijas apmaiņa nav iespējama un jāveic manuāla rīkojumu apstrāde, informācijas apmaiņa par kredītiestādes apķīlātājām un pārskaitītajām summām veicama trīs darba dienu laikā no apstrādājamā rīkojuma saņemšanas.

(9) Saņemot vairākus rīkojumus par piedziņas vēršanu uz parādnieka noguldījumiem vai šo noguldījumu apķīlāšanu, kredītiestāde izpilda tos secībā, kādā tie nosūtīti Izpildu lietu reģistrā.”

Likums stājas spēkā 2016. gada 1. oktobrī.

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

02.03.2015. 12:25

699

E. Timpare

67036829, Evija.Timpare@tm.gov.lv